In die begin was daardie eerste treë maar wankelrig omdat ons eers moes poog om 'n werklike nis vir die HTK te vind. Die eerste paar jaar was maar 'n voortsetting van die ou SVTT (Sentrum vir Voortgesette Teologiese Opleiding) wat deel was van Afdeling A van die vorige teologiese fakulteit. Ons het gou besef dat ons 'n kursus moes moduleer wat sou uitloop op die verwerwing van 'n diploma in kerklike bediening wat as voorwaarde sou geld vir toelating tot die proponentseksamen van die Kerk. Dit het beteken dat die kursus volledig gekurrikuleer moet word en die onderskeie modules van die diploma omskryf moes word. Die onderskeie modules is volledig gekurrikuleer om uiteindelik te lei tot 'n Diploma in Kerklike Bediening, en dosente uit die predikantekorps van die Kerk is versoek om deel te word van die onderrig in die verskillende modules. Van tyd tot tyd is die modules aangepas by nuwe uitdagings en werklikhede waarbinne die Kerk kerk moes wees.
Met die visie en uitnemende leierskap van prof. Dreyer is die HTK tot 'n besondere bate vir die NHKA uitgebou. Die NG Kerk volg vanaf 01 Januarie 2012 'n soortgelyke model. Dr. Christo van der Merwe, wat prof. Theuns Dreyer as hoof opgevolg het, beskryf dit soos volg:
Die eerste verslag oor die werksaamhede van die HTK rapporteer aan die 66ste AKV (Oktober 2001) dat voorsiening gemaak is vir praktykvorming (4 periodes per week) vir elke jaargroep van die derde tot die sesde jaar. Kurrikulering vir die Diploma in Kerklike Bediening (DKB) sou in dieselfde jaar gefinaliseer word. Teleurstelling word uitgespreek oor die swak bywoning van die twee geleenthede vir voortgesette teologiese toerusting (VTT) vir predikante die vorige jaar (slegs 18 predikante in Junie en 35 in November). In 2001 het dit heelwat verbeter, maar in die algemeen bly die bywoning teleurstellend.
Jacobus Christiaan van der Merwe is op 11 Mei 1949 in Standerton gebore. Hy is die oudste van vyf kinders. Hy het 'n jonger broer en drie susters. Hy voltooi sy skoolopleiding in 1967 aan die Hoërskool Standerton en begin in 1968 met teologiese studie aan die Universiteit van Pretoria. Hy het aanvanklik, soos menige Hervormde predikante, in Huis Voortrekker tuisgegaan. Na die sluiting van Huis Voortrekker word hy 'n inwoner van Huis Maroela. In sy finale jaar is hy met Henela getroud en twee kinders, Kosie en Laurentia, is uit die huwelik gebore. Henela is in 1992 oorlede. Tans is hy met Rita getroud. Haar twee kinders is Nadine en Chantelle. Christo en Rita het 10 jaar lank 'n seun, Dawid, uit 'n DPS-huis (Diakonale Pleegsorg) in pleegsorg geneem. Dawid is nou 22 jaar oud en het steeds noue kontak met die familie.
Na sy legitimasie in 1974 word Christo van der Merwe op 12 Januarie 1975 in die gemeente Newlands georden. Hy aanvaar in 1977 'n beroep na die Bulawayo-kombinasie, in 1979 na Newcastle en in 1983 na Kempton Park-Oos waar hy tot 31 Desember 2011 as predikant dien. Hy bly tydens die 3 jaar van sy hoofskap van die HTK deeltyds by die gemeente betrokke.
Dr. Van der Merwe beskik oor besondere leierseienskappe. Die volgende hoogtepunte kenmerk sy breër diens in die kerk:
In 1999 promoveer hy met 'n proefskrif getitel, ''n Prakties-teologiese evaluering van 'n gemeentebouprojek in die NH Gemeente Kempton Park-Oos vir 'n praktykmodel'.
Hy volg verskeie kursusse in die fasilitering van gemeenteontwikkeling. Hy bied 10 jaar lank 'n gevorderde kursus in gemeentebou by die Sentrum vir Kontekstuele Bediening by die UP aan. Hy is mede-aanbieder van kursusse in gemeentefasilitering en 'brugbediening' by die UP. Hy is dikwels by die Kerk se voortgesette teologiese toerusting betrokke.
Hy volg verskeie kursusse in berading om sy terapeutiese en interpersoonlike vaardighede verder te ontwikkel. Hy is 'n gekwalifiseerde MBTI-praktisyn met 'n profiel van ENFP. Hy bedryf tans 'n spreekkamer vir terapie met volwassenes en doen huweliksberading.
Hy dien as voorsitter van die Taakspan vir gemeentes en predikante en is deel van die paneel vir die versorging van pastoriegesinne.
Na die aanvaarding van sy emeritaat is hy steeds by die HTK betrokke en verrig die taak met groot toewyding.
As kerkleier dui dr. Van der Merwe dikwels in onsekere tye 'n nuwe koers aan. Sy insig in kerkwees is inspirerend en sy visie vir die toekoms bied 'n uitdaging aan die kerk. Vir kollegas is hy 'n steunpilaar, vertroueling en mentor. Hy is 'n geliefde pastor. As dosent is hy gewaardeer en gerespekteer onder die studente. Vir sy gesin is hy 'n anker en stille krag. Die Afrikaanse digter, Jan F. Celliers (1865-1940), se gedig oor die boeregeneraal, Christiaan de Wet, kan op Christo van der Merwe toegepas word.